{"text_format":"2","workbook":"xls","n_sheets":1,"sheets":["EConReport"],"not_rendered":{"charts":0,"images":0,"macros":0,"external_links":0,"defined_names":0,"comments":0,"pivot_tables":0},"unopened":[],"bounds":{"document_bytes":16777216,"sheet_cells":100000,"run_cost":"one","rows_first":2000,"rows_last":500,"rows_between":2000,"halvings":0,"cell_chars":16384,"cell_head_chars":4096},"cells_cut":0,"cells_raw":0,"read":"whole","date_system":"1900","formulas":"cached_only"}

{"sheet":"EConReport","index":0,"n_rows":7,"n_cols":6,"rows_kept":7,"cut":false,"hidden":false,"merged":[[0,0,0,5]],"flags":["formulas_cached_only"]}
["Izvješće o provedenom savjetovanju - Prijedlog Pravilnika o mjerilima za utvrđivanje nesposobnosti za samostalan život i rad i nedostatka sredstava za uzdržavanje"]
[]
["Redni broj","Korisnik","Isječak","Komentar","Status odgovora\n","Odgovor"]
[1,"Ured državne uprave u Bjelovarsko-bilogorskoj županiji ","MINISTARSTVO ZA DEMOGRAFIJU, OBITELJ, MLADE I SOCIJALNU POLITIKU","Ured državne uprave u Bjelovarsko-bilogorskoj županiji jedno je od nadležnih tijela za provođenje čl. 15. Zakona o obveznom zdravstvenom osiguranju (Narodne novine 80/13 i 137/13) i odredbi Pravilnika o mjerilima i postupku za utvrđivanje nesposobnosti za samostalan život i rad i nedostatak sredstava za uzdržavanje osobe s prebivalištem u RH kojima se zdravstvena zaštita ne osigurava po drugoj osnovi (Narodne novine, broj 39/02). \nSlijedom izloženog, smatramo da se kao nadležno tijelo moramo uključiti u postupak savjetovanja sa zainteresiranom javnošću kako bismo dali svoje prijedloge utemeljene na višegodišnjem iskustvu u primjeni i praksi, te ukazali na koji način poboljšati sustav zdravene zaštite za osobe koje su nesposobne za samostalan život i rad, koje nemaju sredstava za uzdržavanje, a pravo na zdravstveno osiguranje ne mogu ostvariti po drugoj osnovi. \n\nČlankom 15. Zakona obveznom zdravstvenom osiguranju propisano je da osobe s prebivalištem, odnosno odobrenim stalnim boravkom u Republici Hrvatskoj koje su nesposobne za samostalan život i rad i nemaju sredstava za uzdržavanje imaju pravo na obvezno zdravstveno osiguranje kao osigurane osobe osnovom rješenja koje donosi ured državne uprave nadležan za poslove socijalne skrbi, ako pravo na obvezno zdravstveno osiguranje ne mogu ostvariti po drugoj osnovi.\nStavkom 2. navedenog članka propisano je da će mjerila za utvrđivanje nesposobnosti za samostalan život i rad i nedostatka sredstava za uzdržavanje iz stavka 1. ovoga članka propisati pravilnikom ministar nadležan za poslove socijalne skrbi.\nPrijedlog novog pravilnika niti u svom nazivu niti u 1. članku ne definira u kojem postupku će se primjenjivati. Budući da čl. 4  ovog prijedloga definira da stupanjem na snagu ovog pravilnika prestaje važiti Pravilnik o mjerilima i postupku za utvrđivanje nesposobnosti za samostalan život i rad i nedostatak sredstava za uzdržavanje osobe s prebivalištem u RH kojima se zdravstvena zaštita ne osigurava po drugoj osnovi (Narodne novine, broj 39/02) ostaje upitno zbog čega se izbjeglo jasno definiranje postupka u kojem bi se novi pravilnik primjenjivao. Predlažemo da se u nazivu pravilnika i u njegovom sadržaju detaljnije razrade odredbe zakona koje će se odnositi na postupak. \nPRIJEDLOG br. 1. Predlaže se da naziv propisa glasi: Pravilnik o mjerilima i postupku za utvrđivanje nesposobnosti za samostalan život i rad i nedostatka sredstava za uzdržavanje radi ostvarivanja prava na zdravstveno osiguranje.\n\nNadalje, uredi državne uprave u županijama rješavaju o pravu na zdravstveno osiguranje kao  prvostupanjsko tijelo, dok zakonom nije određeno koje je drugostupanjsko tijelo. Ukoliko drugostupanjsko tijelo nije određeno, žalba nije dopuštena, već se protiv prvostupanjskog rješenja može pokrenuti upravni spor. Ima li se na umu da se radi o velikom broju predmeta ( u našem slučaju trenutno je na snazi oko 1.200 rješenja) pa bi se sve moglo sliti na Upravni sud, što bi dovelo do kolapsa. \nPRIJEDLOG br. 2: Predlaže se izmijeniti Zakon o obveznom zdravstvenom osiguranju u čl. 15. dodati st. 4. , koji bi glasio: „Žalba protiv rješenja iz stavka 1. ovog članka ne odgađa izvršenje rješenja. O žalbi odlučuje Ministarstvo zdravstva.“   \n\nTakođer, radi konzistentnosti i dosljednosti, bilo bi uputno razmotiti ima li smisla da jedno ministarstvo donosi provedbeni propis, a drugo ministarstvo odlučuje u drugom stupnju. Također, pitanje je koje tijelo provodi upravni nadzor nad tim postupcima. \nPRIJEDLOG br. 3: U članku 15. Zakona o obveznom zdravstvenom osiguranju promijeniti stavak 2. na način da glasi: „Mjerila za utvrđivanje nesposobnosti za samostalan život i rad i nedostatka sredstava za uzdržavanje iz stavka 1. ovoga članka propisat će pravilnikom ministar nadležan za zdravstvo, uz prethodnu suglasnost ministra nadležnog za poslove socijalne skrbi.“\n\nS obzirom na određenu problematiku u primjeni te različita tumačenja Pravilnika, nije suvišno izričito navesti da se oba uvjeta (i onaj koji se odnosi na nesposobnost za život i rad te drugi uvjet koji se odnosi na nedostatak sredstava za uzdržavanje) moraju ispununiti kumulativno (kako je to ranijim propisom bilo jasnije definirano). \nPRIJEDLOG br. 4: Dodati novi članak 4. koji bi glasio: „Uvjet koji se odnosi na nesposobnost za život i rad te uvjet koji se odnosi na nedostatak sredstava za uzdržavanje moraju biti ispunjeni kumulativno.“ \n\nKod taksativnog navođenja tko se smatra nesposobnim za samostalan život i rad, smatramo nepovoljnom novu formulaciju u kojoj se izjednačavaju muškarci i žene po dobi. \nŽene starije od 60 godina, a koje još nisu navršile 65 godina bi po tome bile uskraćene za zdravstveno osiguranje koje su po ranijem pravilniku stekle, znači diralo bi se u stečena prava. Skrećemo pozornost da je moguće prijelaznim odredbama odrediti da osobe koje su pravo na obvezno zdravstveno osiguranje stekle po ranijim propisima, zadržavaju to pravo.\nTakođer smatramo da je iznimno nepovoljan za nezaposlenu ženu člakak 2. stavak 1. podstavak 3. Pravilnika nezaposlena žena za vrijeme trudnoće i 6 mjeseci nakon poroda, koja u trenutku kada ostane bez zdravstvenog osiguranja, 6 mjeseci nakon poroda, ostaje i bez prava na rodiljnu naknadu sukladno Zakonu o rodiljnim i roditeljskim potporama (NN 85/08, 110/08, 34/11, 54/13, 152/14, 59/17) koji u članku 32. stavak 3 uređuje da nezaposlena majka koja izgubi status u obveznom zdravstvenom osiguranju, a nije u roku 30 dana stekla novi status osigurane osobe gubi pravo na korištenje naknade. Skrećemo pozornost da to nije rijedak slučaj te da imamo više trudnica, odnosno majki koje će navršetkom 6 mjeseci nakon poroda izgubiti pravo na zdravstveno osiguranje a tim i pravo na roditeljsku potporu. \nIz tog razloga predlažemo produljenje na razdoblje od 1 godine nakon poroda kako ionako nezaposlenim majkama ne bi bilo ukinuto i pravo na rodiljnu naknadu, a u skladu s nastojanjima provedbe pozitivnih demografskih politika.\nPRIJEDLOG br. 5: Izmijeniti članak 2. stavak 1. podstavak 3. Na način da glasi: Nezaposlena žena za vrijeme trudnoće i godinu dana nakon poroda.“\nPRIJEDLOG br. 6: Izmijeniti članak 2. stavak 1. podstavak 4. Pravilnika na način da glasi: „Nezaposleni samohrani otac za vrijeme godine dana od rođenja djeteta.“\n\nOvdje bi skrenuli pozornost na pojavu u praksi gdje se osobe koji su korisnici centara za socijalnu skrb (korisnici zajamčene minimalne naknade) te evidentno nemaju sredstava za uzdržavanje nalaze u situaciji da nemaju pravo niti na obvezno zdravstveno osiguranje ukoliko nadležno tijelo vještačenja ne utvrdi potpunu nesposobnost za samostalan život i rad te ukoliko to pravo ne mogu ostvariti po drugoj osnovi.\nBudući da se radi o socijalnoj kategoriji te bi korisniku zajamčene minimalne naknade bila ugrožena egzistencija ukoliko bi iznos dobiven iz državnog proračuna na ime naknade trebao platiti za obvezno zdravstveno osiguranje smatramo da bi se i toj kategoriji trebalo odobriti pravo na zdravstveno osoiguranje.\nPRIJEDLOG br. 7: Predlažemo da se u čl. 2. stavku 1. Pravilnika doda novi podstavak 8. koji glasi: „korisnik zajamčene minimalne naknade.“\n\nIza članka 3. ovog prijedloga pravilnika izostavljeni su članci koji se odnose na postupak, nema odredbi o pokretanju postupka (pokreće li se postupak samo na zahtjev stranke, što je sa pokretanjem postupka po službenoj dužnosti ili po prijedlogu drugih tijela npr. bolnice, centra za socijalnu skrb i sl.), donosi li se trajno rješenje ili se pravo priznaje na određeno razdoblje, nedostaju odredbe o preispitivanju uvjeta za nastavno korištenje prava koja su priznata trajno i sl.\nPRIJEDLOG br. 8. Dodati nove članke 4. - 7: koji bi se odnosili na slijedeće: \nČlanak 4. Pokretanje postupka, način upućivanja na vještačenje. \nČlanak 5. Trajno i privremeno rješenje, rok za donošenje rješenja, obveza podnošenja prijave HZZO-u \nČlanak 6. Obveze korisnika na izvješćivanje o promjeni činjenica; preispitivanje prava \nČlanak 7. Prijelazne odredbe (ostaju li na snazi rješenja za žene koje su ostvarile pravo sa 60 godina života, a na dan stupanja na snagu ovog pravilnik, a nemaju navršenih 65 godina života).\n \nSlijedom izloženog, kao nadležno tijelo za priznavanje prava na obvezno zdravstveno osiguranje osobama koje su nesposobne za samostalan život i rad i koje nemaju sredstava za uzdržavanje, pozdravljamo Vašu inicijativu za ažuriranjem Pravilnika, ali molimo da razmotrite naše primjedbe i prijedloge te da nas povratno izvijestite. Stajališta smo da je nužno novim pravilnikom detaljno razraditi odredbe zakona koje se odnose na postupak utvrđivanja nesposobnosti za samostalan život i rad i nedostatak sredstava za uzdržavanje kako bismo povećali razinu zdravstvene zaštite i socijalne sigurnosti, ali i smanjili moguće negativne efekte na demografiju."]
[2,"GRAD ZAGREB ","MINISTARSTVO ZA DEMOGRAFIJU, OBITELJ, MLADE I SOCIJALNU POLITIKU,\nČlanak 1.","Predmetni se Pravilnik odnosi samo na mjerila za utvrđivanje nesposobnosti za samostalan život i rad i nedostatka sredstava za uzdržavanje te iz činjenice proizlaze slijedeća pitanja:\nTko je nadležan za donošenje Pravilnika o postupku?\nTemeljem kojeg propisa će Uredi državne uprave i Grad Zagreb postupati sukladno članku 15. st 1. Zakona o obveznom zdravstvenom osiguranju? Ako se stupanjem na snagu ovog Pravilnika izvan snage stavlja dosadašnji Pravilnik o mjerilima i postupku za utvrđivanje nesposobnosti za samostalan život i rad i nedostatak sredstava za uzdržavanje za osobe s prebivalištem u Republici Hrvatskoj kojima se zdravstvena zaštita ne osigurava po drugoj osnovi (Narodne novine  39/02),   a nije donesen novi pravilnik o postupku: tko podnosi zahtjev, kome, koje je tijelo nadležno za rješavanje u 1. a koje u 2. stupnju, postupak upućivanja na vještačenje kronično bolesnih osoba radi ocjene radne sposobnosti i tko snosi troškove vještačenja (ako se uvrste kronično bolesne osobe koje su ovim prijedlogom izostavljene), rok prijave promjena, način podnošenja prijave – sva ta pitanja ostaju neodgovorena te Grad Zagreb ni uredi državne uprave  ne mogu postupati temeljem članka 15. st. 1. Zakona o obveznom zdravstvenom osiguranju"]
[3,"GRAD ZAGREB ","MINISTARSTVO ZA DEMOGRAFIJU, OBITELJ, MLADE I SOCIJALNU POLITIKU,\nČlanak 2.","točka 4. nezaposleni samohrani otac  6 mjeseci od rođenja djeteta - obzirom da su izrazi „samohrani otac i majka“ zamijenjeni izrazom „samohrani roditelj“ prijedlog je  da formulacija glasi:\n4. nezaposleni otac koji sam skrbi za svoje dijete i uzdržava ga, 6 mjeseci od rođenja djeteta. \n7. osoba koja se nalazi na smještaju kod pružatelja socijalnih usluga - Misli li se na sve oblike privremenog i dugotrajnog smještaja sukladno člancima 87. do 93. Zakona o socijalnoj skrbi?Na koji način ćemo utvrditi ispunjavanje navedenog uvjeta ( formulacija u postojećem Pravilniku je „osoba koja koristi pravo na skrb izvan vlastite obitelji na temelju rješenja Centra za socijalnu skrb? Izdaje li Centar baš za sve oblike privremenog i dugotrajnog smještaja rješenje?\n\nPredlažemo razmatranje mogućnosti da se uvrsti sljedeća  kategorija:\n\n8. nezaposlene osobe koje su zadržane na bolničkom liječenju nakon hitne medicinske intervencije dok te okolnosti traju\nObrazloženje: učestalo zaprimamo upite  za osiguravanjem osoba koje su se uslijed različitih situacija zatekle na hitnom bolničkom liječenju (prometne nesreće, ozljede, alkoholizam, psihijatrijske dijagnoze i slično) te je utvrđeno da nemaju zdravstveno osiguranje, da nisu zaposlene i da nemaju prihoda te da osiguranje ne mogu ostvariti po drugoj osnovi. Grad Zagreb, Gradski ured za socijalnu zaštitu i osobe s invaliditetom tijekom 2018. godine zaprimio je 100-tinjak takvih upita te je samo dio njih ispunjavao uvjete propisane postojećim Pravilnikom. U kontaktu s bolnicama dobivamo informaciju da imaju velikih problema sa podmirivanjem tako nastalih troškova hospitalizacije i nerijetko negoduju zbog istoga jer se na njih vrši pritisak. Obzirom da je osoba privremeno nesposobna za rad dok traje hospitalizacija,  mišljenja smo da treba razmotriti mogućnost za ostvarivanje prava na zdravstvenu zaštitu nezaposlenim osobama za razdoblje dok traje hospitalizacija, ukoliko ispunjavaju preostale uvjete. \nOsobe s kroničnim oštećenjem zdravlja koje nisu obuhvaćene stavkom 1. ovog članka-   \nOvim prijedlogom  izbrisan je dosadašnji stavak 2. koji je kao kategoriju obuhvaćao osobe s kroničnim oštećenjem zdravlja koje nisu obuhvaćene stavkom 1. ,  a koje su upućivane na vještačenje radi ocjene radne sposobnosti u svrhu ostvarivanja prava na zdravstvenu zaštitu. \nPlanira li se novim Pravilnikom ta kategorija u potpunosti namjerava izostaviti ili se radi o pogrešci?\nAko ih se namjerava izostaviti, na koji način će ta kategorija moći ostvariti pravo na zdravstvenu zaštitu? \nSvraćamo pozornost na to da se radi o velikom broju korisnika - od ukupnog broja osoba koje osigurava GU za socijalnu zaštitu i osobe s invaliditetom (2562 na dan 4.4.2019.) njih 424 su kronično bolesne osobe koje smo uputili na vještačenje i kojima je utvrđena privremena nesposobnost za rad temeljem Nalaza i mišljenja tijela vještačenja,  a 139 ih je u postupku novog vještačenja. \nNavedene korisnike je potrebno ponovno uputiti na ocjenu radne sposobnosti (po isteku roka koji je određen Nalazom) kako bi nadalje imali pravo na zdravstvenu zaštitu temeljem rješenja n Ureda (u prosjeku, tijekom godine na vještačenje uputi se 200-tinjak osoba)"]
[4,"VEDRAN ŠULENTIĆ","MINISTARSTVO ZA DEMOGRAFIJU, OBITELJ, MLADE I SOCIJALNU POLITIKU,\nČlanak 2.","Pogrešno je izvršena podjela osoba:\nt. 1. Osoba s navršenih 65 godina itekako može samostalno živjeti i raditi. \nt 3. Žena za vrijeme trudnoće ne mora biti nužno nesposobna za život i rad. Šest mjeseci nakon poroda je kratak period.\nt.4. Prekratak je period od 6 mjeseci života djeteta.\nt.6. Osoba ovisna o sredstvima ovisnosti može biti sposobna za rad.\nt.7. Ovo je dobrodošlo, ali ne mijenja ništa ukoliko je osoba poslovno sposobna."]